《题刘孟文云林图》
元代·刘崧

泄泄野服，峨峨云冠。飘然而往，安可呼我欲致之青云端。

青云忽其渺绵，行深林兮望秋天。抚瑶琴以叹息，拾春兰之紫鲜。

嗟哉若人志鸿鹄，伊谁写之在空谷。向来腰间两龙剑，至今光截蓝田玉。

昨朝遇我城西曲，纵饮流霞动千斛。醉歌李白董糟丘，三日惊风撼其屋。

我行驾鹿车，南游访名山。绝顶见长松，世人安可攀。

水东天姥青孱颜，遥见洞岩烟雾间。春风为报桃花发，与子其中叩石关。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。